Când a preluat garajele Leonida, aflate lângă guvernul României, Ministerul de Interne susţinea e că nevoie de un spaţiu în care să fie ţinute maşinile speciale care însoţesc coloanele oficiale. Garajele au intrat în subordinea Poliţiei Române la doar o zi după ce a fost atribuită licitaţia pentru achiziţia a 38 de maşini scumpe.

Datele au fost puse cap la cap de HotNews şi, potrivit anchetei, Departamentul de Informaţii şi Protecţie Internă din cadrul ministerului subordonat la acea vreme direct lui Gabriel Oprea a plătit 3 milioane de euro pentru 34 de Audi A4 şi alte patru Audi Q5. Pentru acestea era nevoie de parcarea din centrul Capitalei, iar motivaţia Ministerului atunci când a cerut să îi fi încredinţate garajele Leonida a fost că spaţiile sunt necesare în condiţiile în care a crescut semnificativ numărul solicitărilor pentru coloane oficiale.

Ancheta procurorilor care îl implică pe Gabriel Oprea a scos la iveală că numai acesta a folosit într-un singur an, 2015, de 1.600 de ori escorta Poliţiei, de multe ori chiar în interes personal. Mai exact, Oprea este acuzat că s-a folosit de coloana oficială să meargă la masă, acasă ori la frizer.

Interesant este că, după incidentul în care unul dintre poliştii care făceau parte din escorta lui Gabriel Oprea a murit în timpul misiunii, numărul coloanelor oficiale s-a redus considerabil, iar maşinile pentru care ministerul a plătit atâta bănet stau acum nefolosite în garajele din aproprierea Guvernului. Pur și simplu, în mod legal nu este nevoie de ele.

Potrivit celor de la HotNews, cele patru modele Audi Q5 sunt folosite uneori de şefii Poliţiei, în timp ce modelele A4 ies din garaj doar pentru diverse evenimente de protocol şi ocazional în coloane oficiale.

În tot acest timp, Poliţia Română nu ar reuşi să îşi repare maşinile echipate cu sisteme radar. Ca răspuns la solicitarea HotNews, Poliţia susţine că, din cele 36 de echipaje radar, doar zece sunt în stare de funcţiune.

Toate aceste detalii au ieşit la iveală după ce Ministerul Culturii a cerut locul în care se află garajele Poliţiei pentru a ridica o sală modernă pentru spectacole, cu 2.000 de locuri. Fostul ministru al culturii, Vlad Alexandrescu, a făcut această cerere la Guvern, dar s-a lovit de opoziţia lui Petre Tobă, actualul ministru al Afacerilor Interne. Potrivit acestuia, ministerul pe care îl conduce a investit în modernizarea garajului peste 195.000 de euro, sume provenite din bani publici.